Gosos de Nostra Signora, 
sa vergine santissima de Itria
(Si celebra in Noragugume il martedì dopo pentecoste e la terza domenica di ottobre)

Rit.  Reina in chelu esaltada
        de su mundu protettora
        assistidenos signora
        mamma de Itria giamada.

Santu Luca bos pintesit
cun su pinzellu sagradu
tantu bella bos hat formadu
ch'ammiradu nde restesit
sa cara ostra benzesit
de grazias tottu adornada.

        Assistidenos signora
        mamma de Itria giamada.

Su Deus onnipotente
cun manera singulare
bos hat cherfidu giamare
mamma de Itria potente
o titulu surprendente
de Maria immaculada.

        Assistidenos signora
        mamma de Itria giamada.

Cando sos maumetanos
cun furore irregulare
bo ch'etesint in su mare
cun duos agostinianos
cun bois torresin sanos
a sa patria suspirada.

        Assistidenos signora
        mamma de Itria giamada.

Ai custu nou portentu
cessat terrore e tristura
su populu cun premura
accurret a su gunventu
devotu, umile e attentu
de Itria cosa decrarada

        Assistidenos signora
        mamma de Itria giamada.

Un’armada poderosa
de saracenos tirannos
insulta sos cristianos
de sa patria ostra diciosa
meraviglia prodigiosa
s'armada restat brugiada.

        Assistidenos signora
        mamma de Itria giamada.

Unu poberu cristianu
fattu iscrau in barbaria
si agatat cun allegria
in sa patria sua sanu
e si cunvertit su tirannu
pro mesu de custa avvocada.

        Assistidenos signora
        mamma de Itria giamada.

Una nobile persone
a bois meda devota
sa isposa e fizza morta
gosat resurrezione
pro sa tanta devozione
a bois mamma istimada.

        Assistidenos signora
        mamma de Itria giamada.

Tantas devotas zittades
dae turcos perseghidas
però benini assistidas
e prontu cunfortu lis dades
sos turcos esterminades
cun fogu e divina ispada.

        Assistidenos signora
        mamma de Itria giamada.

Da una maligna influenzia
benit sa Itria appestada
recurrede e l’ha liberada
cun soberana potenzia
ca cun sa ostra presenzia
s'epidemia est cessada.

        Assistidenos signora
        mamma de Itria giamada.

Zegos, surdos, istropiados
paraliticos e mudos
poberos de benes nudos
tottus benint amparados
e in prontu sunt curados
cun forza deificada.

        Assistidenos signora
        mamma de Itria giamada.

In perigulos partorente(s)
e marineris in mare
non lassant de s'invocare
ai custa mamma potente
e nde rezint prontamente
cudda grazia domandada.

        Assistidenos signora
        mamma de Itria giamada.

O populos cristianos
tottus a Maria ricurride
cun votos e promissas benide
malaidos siedas o sanos
pro sos donos subraumanos 
est med'ipsa interessada.

        Assistidenos signora
        mamma de Itria giamada.

Turre davidica forte
altu cipressu de amore
dade a su peccadore
una gloriosa sorte
e in vida e in sa morte
o Maria intemerata

bos invocamos d’ognora
assistidenos signora.